Γιάννης Δρυμωνάκος

Ο **Γιάννης Δρυμωνάκος** (γενν. στις 18 Ιανουαρίου 1984) είναι Έλληνας πρωταθλητής Ευρώπης στην κολύμβηση, στο στιλ της πεταλούδας. Άρχισε την κολύμβηση με την προτροπή της μητέρας του, η οποία θαύμαζε το Μαρκ Σπιτς. Περίπου 15 χρόνια μετά θεωρείται ο Έλληνας κολυμβητής με τις περισσότερες επιτυχίες. Προπονητής του είναι ο Γιάννης Ορφανίδης. Το Δεκέμβριο του 2007 έγινε ο πρώτος Έλληνας κολυμβητής που κατέκτησε δύο μετάλλια σε ένα Ευρωπαϊκό Πρωτάθλημα 25άρας πισίνας. Ο Δρυμωνάκος βρέθηκε θετικός σε απαγορευμένη ουσία και τιμωρήθηκε με αποκλεισμό από κάθε αγωνιστική δραστηριότητα για δύο χρόνια από την Κολυμβητική Ομοσπονδία Ελλάδος (ΚΟΕ), στις 30 Ιουνίου του 2008. Έπειτα από την αθώωσή του από ποινικό δικαστήριο, επέστρεψε στην ενεργό δράση το 2010.

## Πρώτες επιτυχίες
Γεννήθηκε στην Αθήνα στις 18 Ιανουαρίου του 1984. Πρωτοεμφανίστηκε το 1999 στις διεθνείς πισίνες και πήρε αργυρό μετάλλιο στα 200μ. στο τουρνουά Ολυμπιακές Ημέρες της Δανίας. Το καλοκαίρι του 2001 κατέκτησε το χρυσό μετάλλιο στο Ευρωπαϊκό Πρωτάθλημα Νέων στη Μάλτα και το 2000, σε ηλικία μόλις 16 ετών πήρε μέρος στους Ολυμπιακούς Αγώνες. Το 2002 στο Λιντς της Αυστρίας έγινε ο πρώτος Έλληνας κολυμβητής που πήρε 2 χρυσά μετάλλια σε 2 διαφορετικές διοργανώσεις Ευρωπαϊκών Πρωταθλημάτων. Πέτυχε πολλά πανελλήνια ρεκόρ και τα τελευταία χρόνια είναι πρωταθλητής Ελλάδας στα 200μ.

## Ολυμπιακοί Αγώνες και μετέπειτα επιτυχίες
Στους Ολυμπιακούς Αγώνες της Αθήνας (2004) ήταν 21ος στα 200μ. πεταλούδα και αποκλείστηκε, ενώ την ίδια τύχη είχε και στα 400μ. στη μικτή ατομική, με την 9η του θέση. 

Στις 21 Νοεμβρίου 2004 πέτυχε Πανελλήνιο ρεκόρ στα 200 μ. πεταλούδας σε 25άρα πισίνα στο μίτινγκ της Μλάντοστ στην Κροατία, με 1.57.28. Το παλαιό κατείχε ο ίδιος με 1.57.39 από το 2001.

Το 2005 κατέκτησε χάλκινο μετάλλιο στα 400μ. μικτή ατομική ανδρών  στους Μεσογειακούς Αγώνες της Αλμερίας με επίδοση 4:19.37. Λίγο αργότερα, κέρδισε χρυσό μετάλλιο στα 200μ. πεταλούδα με επίδοση 1:57.58. 

Στον τελικό του παγκοσμίου πρωταθλήματος υγρού στίβου, στο Μόντρεαλ (Ιούλιος 2005), ο Δρυμωνάκος προκρίθηκε στα 200μ. πεταλούδα με την έκτη καλύτερη επίδοση των ημιτελικών. Ο Έλληνας πρωταθλητής κατετάγη τρίτος στην 1η ημιτελική σειρά με 1:57.09 (πίσω από τον Ρώσο Νικολάι Σκβόρτσοφ και τον Γερμανό Χέλγκε Μέουβ) και πήρε το «εισιτήριο» για τον τελικό.

Το 1:57.09 του Δρυμωνάκου αποτελεί νέο Πανελλήνιο ρεκόρ. Το προηγούμενο κατείχε ο ίδιος από τις 11 Ιουνίου 2004, όταν σημείωσε επίδοση 1:57.40 στο test event των Ολυμπιακών Αγώνων.

Στην ίδια διοργάνωση, τον πρώτο μεγάλο τελικό της καριέρας του, σε αυτό το επίπεδο,στις 28 Ιουλίου 2005 ο Γιάννης Δρυμωνάκος κατέκτησε την 8η θέση στα 200 μ. πεταλούδας του παγκοσμίου πρωταθλήματος του Μόντρεαλ (1.57.71) 

Ο Γιάννης Δρυμωνάκος κατέκτησε το ασημένιο μετάλλιο στα 200μ πεταλούδα του Ευρωπαϊκού πρωταθλήματος υγρού στίβου, στη Βουδαπέστη, στις 3 Αυγούστου 2006.  Ο Έλληνας κολυμβητής τερμάτισε σε 1.57.02 στον τελικό του αγωνίσματος. Αργότερα, κατέλαβε την έκτη θέση στα 400μ. μικτής ατομικής του ίδιου πρωταθλήματος κολύμβησης.

## Μετάλλια σε 25άρα πισίνα
Στις 19 Νοεμβρίου 2005  κέρδισε χρυσό μετάλλιο  στα 200μ. πεταλούδα, στην πρεμιέρα των Ελλήνων κολυμβητών στο διεθνές μίτινγκ 25άρας πισίνας,  στο Ζάγκρεμπ της Κροατίας. Ο πρωταθλητής Ελλάδας με 1:58.48 κατέλαβε την πρώτη θέση.

Στις 17 Νοεμβρίου του  2007 κέρδισε το χάλκινο μετάλλιο στα 400μ. μικτής ατομικής στο Παγκόσμιο Κύπελλο 25άρας πισίνας, στο Βερολίνο. Κατέλαβε την τρίτη θέση με επίδοση 4.08.82, ενώ πρώτος κατετάγη ο Βραζιλιάνος Τιάγκο Περέιρα.

Ο Δρυμωνάκος έλαβε μέρος και στον τελικό των 200μ. πεταλούδα, όπου τερμάτισε στην 4η θέση.

Στις  14 Δεκεμβρίου 2007 κατέκτησε χάλκινο μετάλλιο στα 400 μέτρα μικτής ατομικής στο Ευρωπαϊκό Πρωτάθλημα 25άρας πισίνας, στο Ντέμπρετσεν της Ουγγαρίας. Την επόμενη ημέρα κατέκτησε ένα ακόμα χάλκινο μετάλλιο  στην ίδια διοργάνωση στα 200μ. πεταλούδας με πανελλήνιο ρεκόρ 1.54.28.  

Στις 10 Απριλίου του 2008 κατέκτησε χάλκινο μετάλλιο στα 400 μ. μικτής στο παγκόσμιο πρωτάθλημα 25άρας στο Μάντσεστερ με χρόνο 4.05.11, κατά τρία εκατοστά περισσότερο από το πανελλήνιο ρεκόρ που είχε πετύχει το Δεκέμβριο του 2007 στο Ντέμπρετσεν (4.05.08). Στην ίδια διοργάνωση κατέλαβε την τέταρτη θέση στον τελικό των 200 μ. πεταλούδας, συντρίβοντας το δικό του πανελλήνιο ρεκόρ (1.52.68), το οποίο είχε ήδη βελτιώσει στην πρωινή κούρσα των προκριματικών (1.54.23, από 1.54.28 που είχε σημειώσει τον Δεκέμβριο του 2007). 

## Πρωταθλητής Ευρώπης
Στις 21 Μαρτίου του 2008 ο Δρυμωνάκος έγινε όχι απλώς ο πρώτος Έλληνας κολυμβητής που κατέκτησε την κορυφή της Ευρώπης, αλλά παράλληλα και ο γρηγορότερος Ευρωπαίος στην ιστορία των 200 μ. πεταλούδα. Κατέκτησε χρυσό μετάλλιο με την 1η του θέση στο αγώνισμα, στον τελικό του ευρωπαϊκού πρωταθλήματος του Αϊντχόφεν, με χρόνο 1.54.16, πανευρωπαϊκή επίδοση και δεύτερη καλύτερη όλων των εποχών. Η επιτυχία συνεχίστηκε στην ίδια διοργάνωση με ασημένιο μετάλλιο στα 400μ. μικτή ατομική, με επίδοση 4:14.72, που αποτελεί και νέο πανελλήνιο ρεκόρ (παλιό δικό του με 4:15.43, από τις 25 Ιανουαρίου  του 2007).

## Σκάνδαλο και απόσυρση
Την 1η Απριλίου 2008 διενεργήθηκε αιφνιδιαστικός έλεγχος από τον ΕΣΚΑΝ στο γυμναστήριο όπου προετοιμαζόταν ο Δρυμωνάκος στα Χανιά. Το δείγμα ήταν αρνητικό, κατόπιν όμως αποφάσεως του εισαγγελέα για επανέλεγχο όλων των δειγμάτων των αθλητών που βρίσκονταν στο εργαστήριο του ΟΑΚΑ από την αρχή του έτους ανιχνεύθηκε απαγορευμένη ουσία. Στις 20 Μαΐου έγινε έλεγχος και του β΄ δείγματος, σύμφωνα με την διαδικασία, το οποίο ήταν πάλι θετικό στην ίδια ουσία. Η Κολυμβητική Ομοσπονδία Ελλάδας στις 21 Μαΐου ως όφειλε ανακοίνωσε το όνομα του αθλητή. Ύστερα από αυτή την εξέλιξη κλήθηκε στο πειθαρχικό συμβούλιο. Ανάμεσα στον πρώτο έλεγχο της 1ης Απριλίου και τον επανέλεγχο της 13ης Μαΐου μεσολάβησε το παγκόσμιο και ευρωπαϊκό πρωτάθλημα κολύμβησης, στο οποίο διακρίθηκε. Αυτό σημαίνει ότι αν κριθεί ένοχος θα του αφαιρεθούν τα μετάλλια που κατέκτησε στο Ευρωπαϊκό πρωτάθλημα του Αϊντχόφεν (χρυσό στα 200μ. πεταλούδα και αργυρό στα 400μ. μικτή) και στο Παγκόσμιο πρωτάθλημα του Μάντσεστερ (χάλκινο στα 400μ. μικτή).

Αμέσως μετά από αυτή την εξέλιξη ο αθλητής αφού δήλωσε *απερίφραστα και με τον πιο κατηγορηματικό τρόπο ότι ουδέποτε εν γνώσει του έλαβε ή διανοήθηκε να λάβει απαγορευμένες ουσίες* ανακοίνωσε και την αποχώρησή του από την ενεργή κολύμβηση. Στις 30 Ιουνίου 2008 η Κολυμβητική Ομοσπονδία Ελλάδος απέκλεισε για δύο χρόνια τον αθλητή από οποιαδήποτε διοργάνωση.

Το Σεπτέμβριο του 2008 έγινε γνωστό ότι άλλαξε προπονητή. Έλυσε έπειτα από δώδεκα χρόνια τη συνεργασία του με το Γιάννη Ορφανίδη. Νέος προπονητής του είναι ο Δημήτρης Δαμασιώτης. Η εξέλιξη αυτή δείχνει ότι η απόφασή του να σταματήσει την κολύμβηση έχει αναιρεθεί.

## Δικαίωση και επιστροφή
Ο κολυμβητής απαλλάχθηκε από όλες τις κατηγορίες για χρήση απαγορευμένων ουσιών από ποινικό δικαστήριο στο οποίο κατέφυγε.Με βάση την απόφαση κρίθηκε ότι ο Δρυμωνάκος ήταν αδύνατο  να προμηθευτεί την ουσία M3. Συνακόλουθα ο αθλητής επέστρεψε στις πισίνες και στο διεθνές μίτινγκ του Ντουμπρόβνικ στις 22 Μαΐου 2010 πέτυχε  1:57.26 στα 200 μ. πεταλούδα, βελτιώνοντας την ατομική του επίδοση.  Αργότερα, στις 12 Αυγούστου 2010 ήρθε και το πρώτο μετάλλιο μετά την επιστροφή του: με την 3η θέση που πήρε στο ευρωπαϊκό πρωτάθλημα της Βουδαπέστης, στα 200 μ. πεταλούδα.

Στις 18 Ιουνίου 2011, στο μίτινγκ Σέτε Κόλι στη Ρώμη, ο Δρυμωνάκος ήταν 3ος στα 200μ. πεταλούδα με χρόνο 1:57.78.

## Στο δρόμο για τους Ολυμπιακούς του Ρίο 2016
Το 2015, ο Γιάννης Δρυμωνάκος συμμετείχε στα Arena Pro Swim Series στο Σάρλοτ που διοργάνωσε η Αμερικανική Ομοσπονδία Κολύμβησης, στην περίοδο προετοιμασίας του για να πιάσει το χρόνο που θα του δώσει ένα εισιτήριο για το Ρίο της Βραζιλίας όπου διοργανώνονται οι Θερινοί ολυμπιακοί Αγώνες 2016.

Στο αγώνισμα των 400 μέτρων μεικτής ατομικής κατάφερε να λάβει την 4η θέση με χρόνο 04:20.26 (βελτιώνοντας το προσωπικό του ρεκόρ κατά 2).

Ακόμη, αγωνίστηκε στα 200 μ. Πεταλούδα όπου κατάφερε να βρεθεί στην 5η θέση ξεπερνώντας τον Μάικλ Φελπς.

## Φιλμογραφία

## Παραπομπές


Δρυμωνάκος
Κατηγορία:Έλληνες κολυμβητές στους Θερινούς Ολυμπιακούς Αγώνες
Κατηγορία:Αθλητές στους Μεσογειακούς Αγώνες 2005
Κατηγορία:Συμμετέχοντες στο Survivor Ελλάδας